Udkast til AFGØRELSE TRUFFET AF DET BLANDEDE EØS-UDVALG om ændring af bilag XX (miljø) til EØS-aftalen - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Af hensyntagen til retssikkerheden og ensartetheden skal Det Blandede EØS-udvalg indarbejde al relevant EF-lovgivning i EØS-aftalen så snart som muligt efter vedtagelsen.

2. Det Blandede EØS-udvalg bør derfor vedtage vedlagte afgørelse om ændring af bilag XX til EØS-aftalen ved tilføjelse af de nyligt vedtagne retsakter inden for miljøområdet. Denne afgørelse vedrører:

32000 L 0076: Europa-Parlamentets og Rådets direktiv 2000/76/EF af 4. december 2000 om forbrænding af affald (EFT L 332 af 28.12.2000, s. 91).

3. Forslaget indeholder en tilpasning for EØS-EFTA-staterne.

4. Artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen bestemmer, at Rådet fastlægger Fællesskabets holdning til afgørelser om udvidelse af Fællesskabets lovgivning med væsentlige ændringer.

5. Rådet anmodes om at godkende vedlagte afgørelse, som skal træffes af Det Blandede EØS-udvalg. Kommissionen håber at kunne fremlægge Fællesskabets holdning i Det Blandede EØS-udvalg i marts 2003.

Udkast til AFGØRELSE TRUFFET AF DET BLANDEDE EØS-UDVALG om ændring af bilag XX (miljø) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XX til aftalen blev ændret ved afgørelse nr. .../... truffet af Det Blandede EØS-udvalg den ... [1].

[1] EFT L ...

(2) Europa-Parlamentets og Rådets direktiv 2000/76/EF af 4. december 2000 om forbrænding af affald [2] skal indarbejdes i aftalen.

[2] EFT L 332 af 28.12.2000, s. 91.

(3) Island har et antal små og meget små kommuner, der er beliggende i randområder, hvor mulighederne for deponering af affald er begrænset.

(4) I en stor del af året er transporten til og fra disse kommuner problematisk, hvilket gør det vanskeligt og endog umuligt at indsamle affald fra et udstrakt område til større forbrændings- og medforbrændingsanlæg.

(5) Med henblik på at standse forbrændingen af affald i den frie luft har nogle kommuner i randområder bygget forbrændings- og medforbrændingsanlæg, der forbrænder mindre end en ton affald i timen.

(6) De i direktiv 2000/76/EF foreskrevne meget kostbare kontinuerlige emissionsmålinger samt de halvårlige målinger af dioxin udgør en uforholdsmæssig stor byrde for disse forbrændings- og medforbrændingsanlæg i randområderne.

(7) Forpligtelsen for forbrændings- og medforbrændingsanstalterne til at foretage disse kontinuerlige målinger bør derfor erstattes af årlige målinger, og de halvårlige målinger af dioxin bør erstattes af en enkelt måling.

(8) På baggrund af deres begrænsede virkning for miljøet samt de økonomiske vanskeligheder for de forbrændings- og medforbrændingsanlæg, der behandler mindre end en ton affald i timen, skal disse forbrændings- og medforbrændingsanlæg fritages for at måle emissionsgrænseværdierne i direktiv 2000/76/EF og fortsat være omfattet af emissionsgrænseværdierne i direktiverne 89/369/EØF, 89/429/EØF og 94/67/EF.

(9) Af samme årsager skal forbrændingsanlæg, der behandler mellem en og tre tons affald i timen, udføre én enkelt dioxinmåling og fritages for at opfylde de emissionsgrænseværdier, der er fastsat i direktiv 2000/76/EF, og fortsat være omfattet af emissionsgrænseværdierne i direktiverne 89/369/EØF, 89/429/EØF og 94/67/EF -

TRUFFET FØLGENDE AFGØRELSE:

Artikel 1

Bilag XX til aftalen blev ændret således:

1. Følgende punkt indsættes efter punkt 32db (Europa-Parlamentets og Rådets direktiv 2000/53/EF):

'32dc. 32000 L 0076: Europa-Parlamentets og Rådets direktiv 2000/76/EF af 4. december 2000 om forbrænding af affald (EFT L 332 af 28.12.2000, s. 91).

Direktivets bestemmelser gælder i forbindelse med aftalen med følgende tilpasninger, som er anført i tillægget til dette bilag. '

2. Følgende indsættes i punkt 20 (Rådets direktiv 89/369/EØF), 21 (Rådets direktiv 89/429/EØF) og 21b (Rådets direktiv 94/67/EF):

', ændret ved:

- 32000 L 0076: Europa-Parlamentets og Rådets direktiv 2000/76/EF af 4. december 2000 (EFT L 332 af 28.12.2000, s. 91).

Direktivets bestemmelser gælder i forbindelse med aftalen med følgende tilpasninger, der er anført i tillægget til dette bilag.'

3. Følgende led indsættes i punkt 26 (Rådets direktiv 75/439/EØF):

'- 32000 L 0076: Europa-Parlamentets og Rådets direktiv 2000/76/EF af 4. december 2000 (EFT L 332 af 28.12.2000, s. 91).

Direktivets bestemmelser gælder i forbindelse med aftalen med følgende tilpasninger, der er anført i tillægget til dette bilag.'

4. Overskriften 'TILLÆG TIL BILAG XX' indsættes efter punkt 39 (henstilling 2001/331/EF fra Europa-Parlamentet og Rådet).

5. Tilpasningerne i bilaget til denne afgørelse indsættes som teksten i tillægget til bilag XX.

Artikel 2

Teksterne til direktiv 2000/76/EF på islandsk og norsk, som offentliggøres i EØS-tillægget til De Europæiske Fællesskabers Tidende, er autentiske.

Artikel 3

Denne afgørelse træder i kraft den [...], forudsat at Det Blandede EØS-udvalg har modtaget alle fornødne meddelelser i henhold til artikel 103, stk. 1 [3].

[3] [Ingen forfatningsmæssige krav angivet.] [Forfatningsmæssige krav angivet.]

Artikel 4

Denne afgørelse offentliggøres i De Europæiske Fællesskabers Tidendes EØS-afsnit og EØS-tillæg.

Udfærdiget i Bruxelles, den ..

På Det Blandede EØS-udvalgs vegne

Formand

Sekretærer for Det Blandede EØS-udvalg

BILAG til afgørelse truffet af Det Blandede EØS-udvalg nr. [ ]/2003

'Tilpasninger til direktiv 2000/76/EF af 4. december 2000

(a) I Island skal de eksisterende forbrændingsanlæg og medforbrændingsanlæg i Ísafjörður, Tálknafjörður, Hófshreppur (Svínafell), Kirkjubæjarklaustur, Vestmannaeyjar og Patreksfjörður, der behandler mindre end et ton affald i timen, så længe de er i brug omfattes af direktivet med følgende tilpasninger:

(i) Med undtagelse af dioxiner skal målinger af luftforurenende stoffer, som anført i artikel 11, stk. 2, litra a) og c) udføres én gang om året.

(ii) Artikel 11, stk. 4 og stk. 6 finder ikke anvendelse.

(iii) I artikel 11, stk. 7 skal udtrykket "fra to gange om året til én gang hvert andet år og for dioxiner og furaner fra to gange om året til én gang hvert år" erstattes med "fra én gang om året til én gang hvert andet år".

(iv) Artikel 11, stk. 10, 11, 12, 13, 14, 16 og 17 finder ikke anvendelse.

(v) For dioxiner skal kun udføres én enkelt måling, hvis resultat vil blive meddelt EFTA-tilsynsmyndigheden.

(b) De forbrændingsanlæg og medforbrændingsanlæg, som er anført under a), skal fortsat være omfattet af de grænseværdier for emissioner, der er fastsat i direktiverne 89/369/EØF, 89/429/EØF og 94/67/EF.

(c) I Island skal det eksisterende forbrændingsanlæg og medforbrændingsanlæg i Suðurnes, der behandler mere end et ton men mindre end tre ton affald i timen, så længe det er i brug, være omfattet af direktivet med følgende tilpasninger:

(i) For dioxiner skal kun udføres én enkelt måling, hvis resultat vil blive meddelt EFTA-tilsynsmyndigheden.

(ii) Grænseværdierne for luftemissioner, der er fastsat under punkterne a), b) og c) i bilag V til direktivet finder ikke anvendelse, hvorfor de tilsvarende grænseværdier for luftemissioner i direktiverne 89/369/EØF, 89/429/EØF og 94/67/EF fortsat er gældende.

(d) Uden at det påvirker anvendelsen af punkterne b) og c), litra ii), skal artikel 8, stk. 1 og bilaget til direktiv 75/439/EØF samt direktiverne 89/369/EØF, 89/429/EØF og 94/67/EF ophæves.

(e) Punkterne a) til d) skal gøres til genstand for kontrol hvert femte år eller tidligere, hvis der udvikles ny og billigere teknik for mere omfattende målinger af forurening.'